text: Efter stormen: Pas på skimmelsvamp
  07 december 2013 kl. 10.19
  Har du været ramt af meget vand under stormen, skal du passe på. Der er risiko for skimmelsvamp.
  Teknologisk Institut advarer efter stormen mod risikoen for at få skimmelsvamp.
  Har du været ramt af oversvømmede kældre eller stueetager, skal du være omhyggelig med at rydde op efter vandmasserne. Det er ikke nok at få det synlige vand væk og så lade bygningen tørre.
  - Det er meget nærliggende at tro, at når man har ryddet op og fået tørret rummet, så har man gjort, det der skal gøres. Men et er, at man får tørret bygningen - men man skal være opmærksom på, at der er stor risiko for vækst af skimmelsvamp efter en oversvømmelse, siger teamleder Kathrine Birkemark Olesen fra Teknologisk Institut.
  Skimmelsvamp kan for eksempel opstå, når der trænger fugt ind bag beklædningsplader, op bag tapeter, ind mellem gipsplader eller ind under gulvbelægningerne. 
  Derfor skal man sikre, at bygningen er tørret effektivt.
  Desuden skal man fjerne gipsplader, isolering, væv, filt, linoleum osv., der har været i berøring med vand.
  - De skjulte skimmelangreb bliver typisk først opdaget, når der konstateres en kraftig, tung lugt i de rum, der har været fugtige. Den kan opleves som en kvalmende, sødlig lugt, og beskrives ofte som en kælder- eller sommerhuslugt. I værste fald opdager man først skimmelsvamp-angrebet, når brugerne af lokalerne reagerer på svampevæksten. De typiske gener er irritation af slimhinderne, vejrtrækningsproblemer, hovedpine og koncentrationsbesvær, siger Kathrine Birkemark Olesen.
  